
1.	Baholashning yangi tizimi o‘rganishning dolzarbligi
O‘quvchilar bilimini baholashning yangi tizimlari zamonaviy ta’lim jarayonining ajralmas qismi hisoblanadi. Texnologiyalar rivojlanishi va ta’limda innovatsiyalar joriy etilishi natijasida bilimlarni baholashda turli yondashuvlar paydo bo‘lmoqda. Quyida ushbu tizimlarning asosiy xususiyatlari va yondashuvlari mavjud.
Oʻquvchilarning chuqurroq taʼlim olishini ragʻbatlantirish uchun oʻquv jarayoni mazmuniga baholashni qanday singdirishimiz mumkin?
Baholash oʻqitish va oʻrganish jarayonida muhim ahamiyat kasb etuvchi jarayon boʻlib, bunda oʻquv jarayonini oʻlchash, hujjatlashtirish va qoʻllab-quvvatlash uchun turli xil vosita va usullar qoʻllaniladi.
1-tarqatma material. Kirish mashqi
Quyida berilgan gaplar toʻgʻri yoki notoʻgʻri ekanligi boʻyicha qaror qiling. Agar ular notoʻgʻri boʻlsa sabablarini izohlang:
1.	Diagnostik baholash ilgari egallangan bilimlarni va notoʻgʻri tasavvur, tushunchalarni aniqlaydi. 
2.	Formativ baholash oʻquv faoliyati natijalarini baholashning yakuniy shakli hisoblanadi. 
3.	Chiqish chiptalari oʻquvchilarning ilgari egallangan bilimlarini faollashtirish uchun darsning boshlanishida beriladigan qisqacha baholash topshiriqlaridir. 
4.	Oʻz-oʻzini baholash oʻquvchilarga nazorat roʻyxatlari yoki rubrikalar yordamida oʻz faoliyatlari xususida refleksiv mushohoda qilishga undaydi. 
5.	Samarali qayta aloqa umumiy va mavhum koʻrinishda boʻladi.
 Mavzuga kirish sifatida oʻqituvchilarni toʻgʻri/notoʻgʻri mashqini bajarish orqali egallagan bilimlarini takrorlash, ilgari egallangan bilimlarni faollashtirish va ularning mavzuga boʻlgan qiziqishini uygʻotish uchun moʻljallangan mashq hisoblanadi. Bu mashq ularning baholash haqidagi bilimlarini tekshirish uchun moʻljallanmagan. Mashgʻulot yakunida oʻqituvchilar oʻz javoblarini qayta koʻrib chiqishi va mashgʻulot davomida egallagan yangi bilimlar va tushunchalarini qoʻshish imkoniyatiga ega boʻladilar.
2.  Baholash tamoyillari 
Samarali baholash oʻziga xos xususiyatlarga ega boʻlib, ular moslashtirish mashqi orqali taqdim etiladi. 
2-tarqatma material. Baholash tamoyillari: Solishtirish mashqi 
	Xususiyat
	Izoh/taʼrif

	Validlik
	Baholash maqsadi, topshiriq boʻyicha koʻrsatmalar va uni bajarishdan kutilmalar baholanuvchilar tomonidan oson tushuniladi.

	Inklyuzivlik
	Oʻlchash/baholash koʻzda tutilgan narsalarnigina oʻlchashi/baholashi kerak.

	Qoʻllaniladigan
	Natijalar baholash vaqti va baholovchilardan qatʼiy nazar izchil boʻlishi lozim.

	Ishonchlilik
	Turli oʻquvchilar uchun mos boʻlishi lozim.

	Aniqlik
	Maqsadlar, natijalar va vazifalar bir-biriga mos hamda oʻquv dasturi yoki standartga mos boʻlishi lozim.

	Moslik
	Oʻquvchilarga qayta aloqa va refleksiya orqali oʻrganish imkoniyatini taqdim etishi lozim.


Ushbu topshiriqni bajarishda oʻqituvchilar samarali baholashning oltita xususiyatiga qaragan holda ularning mos taʼrifini topishlari kerak boʻladi. Oʻqituvchilar avval bu mashqni yakka tarzda bajarishi va soʻng javoblarini yonlarida oʻtirgan sheriklariniki bilan taqqoslashlari mumkin boʻladi. 
Ushbu mashqqa yakun yasash uchun, oʻqituvchilardan samarali baholashning mazkur xususiyatlarini ularning fikricha eng muhimidan tortib eng muhim boʻlmaganiga koʻra tartibda qoʻyib chiqishni soʻrang. Ulardan yana sheriklari bilan juft boʻlib ishlagan holda nima uchun bunday tartibda qoʻyganliklarini muhokama qilishni va tanlangan tartib uchun oʻz sabablarini bir-birlariga tushuntirishlarini soʻrang. Ushbu xususiyatlarning oldindan belgilangan bironta tartibi mavjud emas. Mashqdagi ushbu bosqichni bajarishdan maqsad oʻqituvchilarga ushbu xususiyatlar haqida yanada chuqurroq fikrlash va ularni oʻz ish faoliyati kontekstiga bogʻlash imkonini berish hisoblanadi. Bu boʻyicha umuman boshqacha qarash va fikrga ega boʻlgan oʻqituvchilarning fikr va mulohozalarini tinglash orqali oʻqituvchilar ushbu xususiyatlarga umuman boshqa tomondan nazar solishlari va yanada chuqurroq tushunchaga ega boʻlishlari mumkin. Yakuniy bosqich sifatida oʻqituvchilardan baholashning tamoyillari boʻyicha oʻrganganlari, ularning ahamiyati va oʻzlarinikidan farq qiluvchi qarashlarni umumlashtirgan holda oʻz refleksiv jurnallariga qayd kiritib qoʻyishlarini soʻrash lozim.
	3. Formativ (shakllantiruvchi) va summativ (xulosalovchi) maqsadlarda baholash 
Oʻquvchilarning oʻqib-oʻrganishlariga katta taʼsir koʻrsatuvchi ikkita baholash turi mavjud. Ushbu baholashning ikki turi boʻyicha koʻproq oʻrganish uchun oʻqituvchilar jigsaw mashqini bajarishadi. Bunda har ikkala baholash turi haqida maʼlumot berilgan tarqatma materialdan foydalanishadi. Oʻqituvchilarni ikkita kichik guruhlarga ajrating. Birinchi guruh Formativ baholash haqida maʼlumot berilgan tarqatma materialga diqqatini qaratishadi. Ikkinchi kichik guruh boʻlsa Summativ baholash haqida maʼlumot berilgan tarqatma material bilan ishlashadi. Oʻqituvchilarga mos tarqatma materiallarni berib chiqing va yakka tarzda berilgan maʼlumotni oʻqib chiqishni soʻrang. 
3-tarqatma material: Formativ baholashga kirish 

Formativ (shakllantiruvchi) maqsadlarda baholash yoki qisqacha qilib aytganda formativ baholash, samarali oʻqitishning asosini tashkil qilib, oʻqitish jarayonida oʻquvchilarning oʻqib-oʻrganishini monitoring qilish va takomillashtirish uchun ishlab chiqiladi. Boʻlim, chorak yoki yunitning soʻngida oʻqib-oʻrganishni baholovchi summativ (xulosalovchi) baholashdan farqli oʻlaroq, formativ baholash uzluksiz jarayon boʻlib, ham oʻqituvchilarga ham oʻquvchilarga oʻzlarining kuchli va zaif tomonlarini aniqlash, takomillashtirish kerak boʻlgan jabhalarni aniqlashtirish va tezkor ravishda qoʻyilishi kerak boʻlgan keyingi qadamlarni aniqlash imkonini beradi. 
[bookmark: _GoBack]Formativ baholashning afzalliklari va foydali tomonlaridan bittasi bu uning oʻquv jarayonini yoʻnaltirishga yordam berishidadir. Oʻqituvchilar darslar davomida formativ baholash topshiriqlari sifatida qoʻllanilgan viktorinalar, muhokamalar yoki oʻz kuzatuvlari orqali olingan maʼlumotlarga tayangan holda oʻqitish metodlarini moslashtirishlari va tushunmovchiliklar, oʻquvchilarning oʻtilayotgan materiallarni tushunishidagi qiyinchiliklarga tezkor tarzda murojaat qilish imkonini beradi. Masalar, oʻqituvchi “chiqish chiptalari” (oʻquvchilar oʻz ishini tekshirish va baholashi va oʻrganayotganlari hamda erishayotgan natijalari xususida refleksiv mushohoda yuritish imkonini beruvchi mezonlar roʻyxatini) berish orqali dars davomida oʻtilgan tushuncha yoki mavzuniing oʻquvchilar tomonidan tushunilganligini  oʻlchashi mumkin va zarur boʻlsa keyingi kun ushbu mavzu yoki oʻtilgan tushunchani yana takrorlashi mumkin. 
Formativ baholashning yana bir foydali tomoni bu uning oʻquvchilarda oʻz oʻqib-oʻrganishiga egalik qilish va unga masʼuliyatli boʻlishga ragʻbatlantirishida aks etadi. Oʻz-oʻzini baholash va oʻquvchilarning oʻzaro bir-birini baholash kabi texnikalari oʻquvchilarga erishayotgan natijalari boʻyicha refleksiv mushohoda qilish va shasxiy maqsadlarni belgilash imkonini beradi. Bunday refleksiv amaliyot oʻquvchilarning nafaqat tanqidiy fikrlash koʻnikmalarini rivojlantiradi balki ularning taʼlim olish jarayonida faol ishtirok etishga undaydi. 
Formativ baholash qachonki undan tez-tez, turli koʻrinishlarda foydalanib turilsagina va ushbu baholashdan kelib chiqadigan salbiy oqibatlar oʻquvchilar uchun qanchalik kam boʻlsa shuncha samarali hisoblanadi. Oʻqituvchilar ushbu baholash turini amalda qoʻllashning turli strategiyalaridan, norasmiy savol-javobdan tortib anchayin strukturalashgan “fikrla-muhokama qil-oʻrtoqlash” kabi strategiyalardan foydalanishlari mumkin. Bundan kutilgan yakuniy maqsad oʻquvchilar uchun tajriba qilish, xatolarga yoʻl qoʻyish va ulardan oʻrganish imkonini beruvchi qoʻllab-quvvatlovchi taʼlim muhitini yaratish hisoblanadi. 
Inklyuziv sinflarda turli oʻquvchilarning ehtiyojlariga murojaat qilish uchun oʻqituvchilar tabaqalashtirilgan formativ baholash vositalaridan foydalanishi, yaʼni oʻquvchilarning turli darajalari va ehtiyojlaridan kelib chiquvchi topshiriq va vazifalardan foydalanishi mumkin. Masalan, ayrim oʻquvchilar “chiqish chiptasi”ni bajarishda qisqacharoq topshiriqni bajarishi yoki javoblarini yozma taqdim etish oʻrniga audio matn taqdim etishlari mumkin. 
Kundalik amaliyotga formativ baholashni kiritish orqali oʻqituvchilar oʻsish va uzluksiz takomillashishga qaratilgan dinamik sinf madaniyatini yaratishlari mumkin.
Oʻqituvchilardan oʻqish davomida matndagi asosiy gʻoyalarni belgilab chiqishni va tegishli qaydlar qilishni soʻrang. Birinchi bosqichni tamomlagach, oʻqituvchilar Formativ baholash boʻyicha “ekspert” va Summativ baholash boʻyicha “ekspert”lar bilan juftlanadi. Har bir oʻqituvchilar juftligi tarqatma materialda oʻzlariga tegishli mavzu boʻyicha oʻrganganlarini oʻz hamrohlari bilan oʻrtoqlashadi, ikkita baholash turi oʻrtasidagi farqli tomonlarni muhokama qilishadi va oʻz tajribalarida ushbu baholash turlaridan qanday foydalanganliklari boʻyicha misollar keltirishadi. Soʻng ular oʻz xulosalarini umumlashtirgan holda hamkorlikda poster yaratishadi va bu posterda ular yangi grafik organayzer yaratib ikkala baholash turiga tushuntirish berishadi. Ular shuningdek posterga har ikkala baholash turining xususiyatini tushuntitib beruvchi belgi, rasm va simvollar tasvirini tushirishadi. 
Yaratilgan posterlar auditoriya devorlariga osib qoʻyiladi va oʻqituvchilar galereya boʻylab sayohat qilishadi. Bunda oʻqituvchilar auditoriya boʻylab yurib tayyorlangan posterlarni tomosha qilishadi, ularda berilgan maʼlumotlar bilan tanishib chiqishadi hamda oʻzlari uchun tegishli qaydlar olishadi. Yakuniy bosqich sifatida oʻqituvchilardan oʻz refleksiv jurnallariga ushbu faoliyatdan oʻrganganlari boʻyicha hamda sinfxonada ushbu baholash turlaridan foydalanishning amaliy jihatlari haqida qisqacha qayd qilib qoʻyishni soʻrang.
Ushbu mavzuga kirish mashqi sifatida oʻqituvchilarga Kirish mashqida toʻgʻri yoki notoʻgʻriligini topish soʻralgan 5 ta gap berilgan edi. Ushbu bosqichda oʻqituvchilar kirish mashqidagi javoblarini qayta koʻrib chiqishadi va kerak hollarda oʻz javoblariga kerakli tuzatishlar kiritishadi hamda ushbu tuzatishlarni kiritishlariga turtki boʻlgan sabablarni keltirishadi. 
Ilk bor berilgan javoblarini tekshirib boʻlishgach va kerakli tuzatishlarni kiritib boʻlgach, oʻqituvchilarga 1-Refleksiya tarqatma materialida berilgan tavsiya etilgan javoblarni bering. 
Oʻqituvchilardan oʻz javoblarini tavsiya etilgan javoblar bilan taqqoslashni soʻrang va ular payqagan har qanday farqli tomonlarni qayd qilishlarini soʻrang. Yakunlovchi bosqich sifatida oʻqituvchilar ushbu mashqda oʻrganganlari boʻyicha xulosalarini refleksiv jurnallariga qayd qilib qoʻyishadi.

